कानपुर. घाटमपुर के मोहम्मदपुर नर्वल गांव के तीन युवकों को ढाई साल पहले पाकिस्तान नेवी ने गुजरात के कच्छ में उस वक्त पकड़ लिया, जब वे अपने साथियों के साथ समुद्र में मछली पकड़ने गए थे। बताया जा रहा है कि भारतीय मछुआरों की बोट अंतरराष्ट्रीय सीमा पार कर गई थी। पाकिस्तानी सेना ने उन पर गोलियां भी चलाईं। उसी दिन से इन मछुआरों के घरवाले रातदिन टकटकी लगाए उनका इंतजार कर रहे हैं। अब इन परिवारों को थोड़ी-सी उम्मीद मिली है, क्योंकि पीएमओ और विदेश मंत्रालय ने लेटर भेजकर उन्हें धैर्य रखने और मदद का भरोसा दिया है।
जानकारी के मुताबिक, गांव के कई युवक रोजगार के लिए गुजरात के मछली ठेकेदारों के पास काम करते हैं। यहीं के ही जयचंद (24), रविशंकर (22) और संजय (29) अपने साथियों के साथ कुछ महीने पहले गुजरात के कच्छ गए थे। 15 अक्टूबर, 2013 को ये लोग करीब 27 मछुआरों के साथ मछलियां पकड़ने जखऊ बंदरगाह गए थे। इसी दौरान उनकी बोट सीमा पार कर गई। इस पर पाकिस्तानी सेना ने सभी मछुआरों को पकड़ लिया।
पीएम के पाकिस्तान विजिट से बढ़ी उम्मीद
युवकों के घरवालों का कहना है कि पीएम नरेंद्र मोदी भी पाकिस्तान गए थे। ऐसे में अब उन्हें लग रहा है कि पाकिस्तानी सरकार तीनों युवकों को छोड़ देगी और वे सकुशल वापस लौट आएंगे।
संसद में भी उठाया गया था मामला
बीजेपी सांसद देवेंद्र सिंह भोले ने इस मामले को संसद में भी उठाया। इसके बाद अब इन मछुआरों के घर पीएमओ और विदेश मंत्रालय ने लेटर भेजकर मदद का भरोसा दिलाया है।
कैसे मिली जानकारी?
पाकिस्तान नेवी की फायरिंग से घायल होने के बावजूद चालक बोट को लेकर तट तक आया। इसके बाद उसने मामले की जानकारी दी। वहीं, इन युवकों का साथी नीतेश गांव वापस आया और सभी को घटना के बारे में बताया।
आगे की स्लाइड्स में देखें, पाक में कैद युवकों के घरवालों की फोटोज और पीएमओ का लेटर...
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva